白苧詞
作者：戴叔倫
朝代：唐

paragraphs: 館娃宮中露華冷，月落啼鵶散金井。
吳王扶頭酒初醒，秉燭張筵樂清景。
美人不眠憐夜永，起舞亭亭亂花影。
新裁白苧勝紅綃，玉佩珠纓金步搖。
回鸞轉鳳意自嬌，銀箏錦瑟聲相調。
君恩如水流不斷，但願年年此同宵。
東風吹花落庭樹，春色催人等閑去。
大家爲歡莫延佇，頃刻銅龍報天曙。